**УТВЪРДИЛ:**

**ДОКЛАД**

от комплексна проверка по прилагане на екологичното законодателство

**Обект:** „Беана-Враца“ ООД, гр. Враца, общ. Враца, обл. Враца

**Дата на извършване на проверката:** 13.06.2023 г.

**Място на извършване на проверката:** гр. Враца, ул. „Илинден“ № 4, общ. Враца, обл. Враца

**Проверени компоненти и фактори на околната среда:**

* Химикали;
* Отпадъци;

**Основание за проверката:** В изпълнение на Заповед № 77/13.06.2023 г. на Директора на РИОСВ – Враца, на основание чл. 154 от Закона за опазване на околната среда и Годишен план за контролната дейност на РИОСВ – Враца през 2023 г.

**Цели на проверката:**

Планов текущ контрол върху:

- Закон за защита от вредното въздействие на химичните вещества и смеси;

- Закона за управление на отпадъците;

**Проверени са следните основни производствени звена, участъци и документи:**

* Площадка за съхранение на NaOH;
* Площадка за съхранение на отпадъци от опаковки;
* Документи – регистрация в НИСО, Отчетни книги, Годишни отчети през електронната платформа, работни листи за класификация на отпадъците;

Дружеството притежава цех за производство на газирани и негазирани напитки, и бутилиране на вода.

***I. Отпадъци***

***Закона за управление на отпадъците***

Фирмата пуска на пазара произведената продукция опакована. В изпълнение на задълженията си по чл. 14 от ЗУО за пуснатите на пазара опаковани стоки дружеството има сключен договор с колективна организация /КО/ за поемане на задълженията по оползотворяване на отпадъците от опаковки.

 В РИОСВ – Враца са предоставени месечни справки – декларации /МСД/ до 31.03.2022г. и платежни документи удостоверяващи, че дължимата продуктова такса е заплатена към колективната организация до месец февруари 2022 г. По време на проверката са предоставени месечни справки декларации за периода от 01.04.2022 г. до 31.05.2023 г. и платежни документи удостоверяващи, че дължимата продуктова такса е заплатена към КО за период от 04.2022г. до 04.2023г.

В резултат на производствената си дейност дружеството образува производствени отпадъци, за които има утвърдени работни листа за класификация на отпадъците от директора на РИОСВ - Враца в съответствие с изискванията на Наредба 2 от 2014 г. за класификация на отпадъците (обн., ДВ, бр. 66 от 08.08.2014 г. с изм. и доп.): 15 01 02 пластмасови опаковки и 15 01 07 стъклени опаковки. Стъклените опаковки се събират в метален контейнер разположен в откритата част на производствената площадка, а пластмасовите във фургон с ограничен достъп.

Събраните отпадъци от опаковки се предават на лица притежаващи необходимите документи по чл. 35 от ЗУО.

Дружеството е уведомено за изискванията на Наредба за намаляване на въздействието на определени пластмасови продукти върху околната среда Приета с ПМС № 354 от 26.10.2021 г., обн., ДВ, бр. 91 от 2.11.2021 г., изм., бр. 100 от 16.12.2022 г.

Битовите отпадъци се събират в 1 брой контейнер тип „Бобър“ , който се обслужва по график от ОбП БКС, гр. Враца.

Операторът има направена регистрация в Националната информационна система за отпадъци (НИСО) и отчетността се води през електронната платформа.

***II. Фактор „Химикали“***

***Закон за защита от вредното въздействие на химичните вещества и смеси;***

С цел създаване на база данни за всички използвани, съхранявани и произвеждани химични вещества на територията на област Враца в еко инспекцията е подадена информация, от която е видно, че основното използвано химично вещество е NaOH. Годишно се употребява около 1т. от него като в момента на проверката са налични около 250 кг. Съхранява се в обособено за целта складово помещение с ограничен достъп на външни лица. Представени са списъци с обучени служители (двама) за работа с NaOH. Фирмата се явява потребител надолу по веригата съгласно Регламент Reach 1907/2006. По време на проверката е представен информационен лист за безопастност и доклад от извършената класификация съгласно чл. 103, ал. 1 от ЗООС., от което е видно, че фирмата не се класифицира като обект с висок или нисък рисков потенциал. Извършена е оценка за безопастността на съхранение на натриевата основа.

**Резултати и заключения за съответствие на обекта с изискванията на екологичното законодателство и последващ контрол:**

 Към момента на проверката не са констатирани несъответствия с действащите разпоредби на екологичното законодателство.